Anne Baastrup (SF), 2006-04-25:
Nu ved jeg ikke, om fru Britta Schall Holberg ligger inde med tal, der påviser, at børn, der kommer fra frie skoler, er dårligere til at komme i gang med en ungdomsuddannelse, og at de er dårligere til at gennemføre en ungdomsuddannelse.
Fru Britta Schall Holberg ved nemlig godt, at de tal ikke peger i retning af, at de frie skoler er dårligere; det gør de nemlig ikke.
Da hr. Thomas Krog ikke kan være til stede, vil jeg læse dele af hans tale op.
Det her lovforslag har indholdsmæssigt to store problemer.
For det første handler det om centralisering og ensretning, og for det andet handler det om frasortering af de svageste.
Fremtidens krav til uddannelse handler i høj grad om kreativitet, samarbejde og fleksibilitet.
Det er de krav, globaliseringen først og fremmest stiller til Danmark og til Danmarks skoler, sammen med faglighed naturligvis.
Der er plads til, at skoler forsøger sig med anderledes tanker, som på nogle områder giver eleverne andre kompetencer.
Det er vigtigt for SF, at vi fastholder fokus på de værdier.
Det er vigtigt for SF, at statsstyringen standser.
Det er vores opfattelse, at der er rigelig statsstyring af folkeskolen.
Hvis vi nu også går i gang med at dræbe forskelligheden blandt efterskoler og friskoler, så kan vi helt dræbe den grundlæggende tænkning, vi har haft i dansk uddannelsespolitik.
Jeg har, mens jeg har overværet førstebehandlingen her, haft lejlighed til dels at sætte mig ind i lovforslaget, dels også at læse høringssvarene.
Jeg vil sige, at jeg er beskæmmet.
Jeg synes, det er helt i tråd med Socialdemokratiets politik, at de støtter den her lovgivning; Socialdemokratiet har aldrig nogen sinde brudt sig om de frie skoler.
Jeg kan forstå, at Dansk Folkeparti ikke er helt afklaret med hensyn til, i hvilket omfang de går ind for de frie skoler.
Jeg ved, at De Konservative aldrig har brudt sig om de frie skoler, men at partiet Venstre, oven i købet med en undervisningsminister fra Venstre, kan komme med et forslag af den her karakter, det ryster mig.
Det, vi jo nu kan se fremover, er, at de frie skoler end ikke kan lægge fag sammen og tage fælles afgangsprøver i nogle fag.
Nej, de skal have de samme afgangsprøver som i folkeskolen.
Der er ikke fremover nogen mulighed for at eksperimentere med undervisningsformerne.
Jeg ved godt, at fru Britta Schall Holberg håber, at det nok kommer til at lade sig gøre, og at vi stadig væk kan se en eller anden form for alternativ skolegang, men de skoler og den skoletype, som bl.a. har været medvirkende til, at vi har udviklet den danske folkeskole, forsvinder med det her lovforslag.
Med det her lovforslag fjerner vi rent faktisk mulighederne for, at der hele tiden kan komme det der pædagogiske indspark til den store folkeskole.
Jeg synes, det er fortvivlende, at Venstre kan komme med et sådant forslag, og jeg er fuldstændig klar over det der, hedder det ikke på nydansk newspeak, altså at man anvender nogle helt andre ord til sådan at få de grimme ting ind.
Det her – mærk mine ord, vil jeg sige til fru Britta Schall Holberg – bliver starten på enden til den frie skole, som Venstre sædvanligvis traditionelt har støttet.
Jeg vil sige: Jeg er overrasket.